Document ID: /fineweb-2-swissfilter-quality_10-filterrobots/filtered/01440.jsonl.gz/39

Taaperot - Karhukopla
Taaperoihin (ryhmä nimeltä Karhukopla) osallistuvat 0-3-vuotiaat lapset oman vanhempansa kanssa. Ryhmässä leikitään, lorutellaan, lauletaan ja askarrellaan vaihtelevasti eri teemojen ja toiveiden mukaan. Aikaa on varattu myös vapaaseen leikkiin. Taaperot kokoontuvat Spielgruppen tilassa.
Ryhmänvetäjä on Noora Luoma
Ryhmänvetäjä on Noora Luoma
4–6-vuotiaat - Huuhkajat
4-6 -vuotiaiden ryhmä on nimeltään Huuhkajat. Harjoittelemme ryhmässä suomen kieltä, sanoja ja äänteitä erilaisten lorujen, laulujen ja leikkien avulla. Opettelemme puhe- ja vuorovaikutustaitoja, mielipiteiden ja tunteiden ilmaisemista satujen, tarinoiden ja kuvakorttien avulla. Piirrämme ja askartelemme. Puheen ja ohjeiden ymmärtäminen kasvaa, sanavarasto laajenee ja kiinnostus lukemiseen ja kirjoittamiseen vahvistuu. Käsiteltävät aihealueet koostuvat lapselle tärkeistä ja läheisistä aiheista (mm. minä ja muut, perhe, eläimet ja ympäristö), lisäksi huomioimme opetuksessa vuodenajat ja suomalaiset juhlapäivät. Opetettavista asioista muodostetaan oppimiskokonaisuuksia, joihin tutustutaan mahdollisimman monipuolisesti, useampia aisteja ja kädentaitoja käyttäen. Oppiminen on osallistavaa ja sitä ohjaavat lasten ja ryhmän kiinnostuksen kohteet sekä kysymykset. Opetuksessa käytämme lasten ikätason mukaisia pelejä ja leikkejä, kuvia ja tarinoita sekä erilaisia tehtävämonisteita.
Opettaja: Mirta Kess
Opettaja: Mirta Kess
1-3 -luokkalaiset - Leijonat
Leijona-ryhmässä tapaavat 7–8-vuotiaat (1.–3.-luokkalaiset). Opetuksen tavoitteena on ylläpitää ja kehittää suomen kieltä, kannustaa kielen aktiiviseen käyttöön sekä tutustua suomalaiseen kulttuuriin ja tapoihin. Jokaisella opetuskerralla on oma teemansa, jonka avulla laajennetaan sanavarastoa ja opetellaan kielioppiakin muun muassa laulujen, leikkien, satujen ja erilaisten tehtävien avulla. Teemat painottuvat suomalaisiin juhlapyhiin sekä arkisiin asioihin kuten perhe ja luonto. Opetuksessa otetaan huomioon oppilaiden erilaiset taustat sekä kielelliset tasot ja pyritään löytämään kaikille mielekästä ja riittävän haastavaa puuhaa. Koulun kirjastosta on mahdollista lainata kirjoja myös kotiin luettavaksi ja innokkaimmat saavat myös halutessaan tehtäviä kotiin vietäväksi.
Opettaja: Annika Granlund
Opettaja: Annika Granlund